b'\n_START_ARTICLE_\nVe\xc4\x8dnacionalne sile kopenske vojske\n_START_SECTION_\nZgodovina\n_START_PARAGRAPH_\nKot za\xc4\x8detek VSVK se \xc5\xa1teje 14. november 1997, ko so ministri za obrambo vseh treh sodelujo\xc4\x8dih dr\xc5\xbeav v Budimpe\xc5\xa1ti podpisali\xc2\xa0\xc2\xbbDeklaracijo o nameri ustanovitve VSVK\xc2\xab, na kar so 18. aprila 1998 v Vidmu podpisali\xc2\xa0\xc2\xbbSporazum o ustanovitvi Ve\xc4\x8dnacionalnih kopenskih sil\xc2\xab. Skoraj dve leti pozneje (7. aprila 2000) so vsi trije parlamenti ratificirali sporazum. Dobro leto pozneje (12. julija 2001) so namestniki na\xc4\x8delnikov general\xc5\xa1taba sodelujo\xc4\x8dih oboro\xc5\xbeenih sil podpisali\xc2\xa0\xc2\xbbSporazum o dogovoru\xc2\xab. Istega leta, 5. septembra je pri\xc4\x8delo delovati mirnodobno poveljstvo VSKV s prihodom slovenskih in mad\xc5\xbearskih \xc4\x8dastnikov._NEWLINE_5. septembra 2001 so v \xc5\xa1tab italijanske Alpinske brigade Julia (ki deluje tudi kot \xc5\xa1tab VSKV) pri\xc5\xa1li prvi mad\xc5\xbearski in slovenski \xc4\x8dastniki. Uradna ustanovitev poveljstva je potekala 29. novembra istega leta v Vidmu, sede\xc5\xbeu VSKV. 10. januarja 2002 je bila prva poveljni\xc5\xa1ka konferanca, s \xc4\x8dimer se je pri\xc4\x8delo operativno na\xc4\x8drtovanje in skupne misije usposabljanja.\n_START_SECTION_\nVodenje\n_START_PARAGRAPH_\nPo dolo\xc4\x8dilih\xc2\xa0\xc2\xbbSporazuma o ustanovitvi\xc2\xab\xc2\xa0je poveljstvo VSKV v rokah Italije; tako je poveljnik sil zmeraj Italijan (ki je poveljnik Alpinske brigade Julia), medtem ko sta dva namestnika Slovenec in Mad\xc5\xbear. Aktivacija sil je mogo\xc4\x8da le s soglasjem vseh treh dr\xc5\xbeav, saj ima vsaka \xc4\x8dlanica neomejeno pravico odlo\xc4\x8danja o po\xc5\xa1iljanju oz. premestitvi svojih enot pod poveljstvo VSKV.'